Spertyd vir onteieningsverslag bekendDie gebou van die Nasionale Vergadering op die perseel van die parlement in Kaapstad. Foto: www.parliament.gov.za Volgende Donderdag is die dag waarop die parlement se grondwetlike hersieningskomitee sy aanbevelings oor die onteiening van grond sonder vergoeding sal finaliseer. Politieke partye het tot Maandag 16:00 om hul insette oor die komitee se verslag te lewer, waarna besprekings volgende Dinsdag, Woensdag en Donderdag sal volg. Teen volgende Donderdag sal die komitee sy verslag finaliseer sodat dit in die Nasionale Vergadering en die Nasionale Raad van Provinsies gedebatteer kan word voordat die parlement op 27 November verdaag. Vanoggend se vergadering het ŉ ernstige politieke skeidingslyn getrek oor of die Grondwet verander moet word om onteiening sonder vergoeding te vergemaklik. Dit is duidelik dat die ANC, EFF en UDM so spoedig moontlik die proses wil afhandel en die Grondwet dienooreenkomstig wysig. Die IVP sit op die draad terwyl die DA, VF Plus, ACDP en Cope teen die wysiging van die Grondwet gekant is. Vanoggend se vergadering is gekenmerk deur haastigheid en meningsverskille oor die presiese proses wat gevolg is, gevolg word en gevolg gaan word. Dit het die hek wyd oopgemaak vir regsaksie om die huidige parlementêre proses se geldigheid in die hof uit te daag. Die ANC-LP Vincent Smith het dit erken, en gesê die proses gaan in elk geval uitgedaag word; mense moet dit dus maar ten beste hanteer.